4.

Článok 7c sa mení takto: a) V odseku 3 sa tretí pododsek nahrádza takto: „Komisia prijíma vykonávacie akty v súlade s postupom preskúmania uvedeným v článku 11 ods. 3 s cieľom zostaviť zoznam primeraných a relevantných informácií, ktorý sa uvádza v prvých dvoch pododsekoch tohto odseku. Komisia predovšetkým zabezpečuje, aby poskytovanie uvedených informácií nepredstavovalo vo všeobecnosti pre subjekty nadmerné administratívne zaťaženie, najmä nie pre drobných poľnohospodárov, organizácie výrobcov a družstvá.“ b) V odseku 5 sa dopĺňajú tieto pododseky: „V rámci dobrovoľných systémov uvedených v odseku 4 (ďalej len ‚dobrovoľné systémy‘) sa pravidelne, a to aspoň raz za rok, zverejňuje zoznam ich certifikačných orgánov použitých na nezávislý audit, pričom sa pri každom certifikačnom orgáne uvedie, ktorý subjekt alebo vnútroštátny orgán verejnej moci ho uznal a ktorý subjekt alebo vnútroštátny orgán verejnej moci ho monitoruje. Najmä v záujme zabránenia podvodom môže Komisia na základe analýzy rizík alebo správ uvedených v druhom pododseku odseku 6 tohto článku spresniť štandardy nezávislého auditu a požadovať, aby všetky dobrovoľné systémy uplatňovali uvedené štandardy. Uskutoční sa to vykonávajúcimi aktmi prijatými v súlade s postupom preskúmania uvedeným v článku 11 ods. 3. Takýmito aktmi sa stanoví lehota, v rámci ktorej sa v dobrovoľných systémoch musia štandardy uplatniť. Komisia môže zrušiť rozhodnutia, ktorými sa uznávajú dobrovoľné systémy, ak tieto systémy neuplatnia v stanovenej lehote takéto štandardy.“ c) Odsek 6 sa nahrádza takto: „6. Rozhodnutia podľa odseku 4 tohto článku sa prijímajú v súlade s postupom preskúmania uvedeným v článku 11 ods. 3. Takéto rozhodnutia sú platné najviac päť rokov. Komisia požaduje, aby sa pre každý dobrovoľný systém, v súvislosti s ktorým sa prijme rozhodnutie podľa odseku 4, Komisii predložila do … (9) a potom každý rok do 30. apríla správa vzťahujúca sa na každý z bodov uvedených v treťom pododseku tohto odseku. Vo všeobecnosti sa správa vzťahuje na predchádzajúci kalendárny rok. Prvá správa pokrýva aspoň šesť mesiacov od … (10). Požiadavka predložiť správu sa vzťahuje len na dobrovoľné systémy, ktoré fungovali aspoň 12 mesiacov. Do … (11) Komisia predloží Európskemu parlamentu a Rade správu analyzujúcu správy uvedené v druhom pododseku tohto odseku, v ktorej sa preskúma fungovanie dohôd uvedených v odseku 4 alebo dobrovoľných systémov, v súvislosti s ktorými sa prijalo rozhodnutie v súlade s týmto článkom, a v ktorej určí najlepšie postupy. Správa vychádza z najlepších dostupných informácií vrátane informácií získaných z konzultácií so zainteresovanými stranami, a z praktických skúseností pri uplatňovaní daných dohôd alebo systémov. V správe sa analyzuje: vo všeobecnosti: a) nezávislosť, spôsob a frekvencia auditov, a to vo vzťahu k podmienkam stanoveným v dokumentácii dotknutého systému v čase jeho schválenia Komisiou, ako aj vo vzťahu k najlepším postupom v odvetví; b) dostupnosť metód odhaľovania a riešenia nedodržiavania pravidiel s osobitným dôrazom na riešenie situácií alebo podozrení v súvislosti s vážnym pochybením na strane členov systému, a skúsenosti a transparentnosť v rámci uplatňovania týchto metód; c) transparentnosť, najmä v súvislosti s dostupnosťou systému, dostupnosťou prekladov do príslušných jazykov krajín a regiónov, z ktorých pochádzajú suroviny, dostupnosťou zoznamu certifikovaných subjektov a príslušných osvedčení a dostupnosťou audítorských správ; d) zapojenie zainteresovaných strán, najmä pokiaľ ide o konzultácie s pôvodnými a miestnymi komunitami pred prijatím rozhodnutia počas prípravy a revízie systému, ako aj počas auditov a reakcie na ich príspevky; e) celková spoľahlivosť systému, najmä z hľadiska pravidiel v oblasti akreditácie, kvalifikácie a nezávislosti audítorov a relevantných orgánov systému; f) trhové aktualizácie systému, množstvo certifikovaných surovín a biopalív podľa krajiny pôvodu a druhu, počet účastníkov; g) jednoduchosť a efektívnosť uplatňovania programu na sledovanie dôkazov o dodržiavaní kritérií trvalej udržateľnosti, ktoré systém stanovuje svojim členom, pričom tento program má slúžiť na predchádzanie podvodom so zreteľom najmä na odhaľovanie a riešenie podozrení z podvodu a iných nezrovnalostí a nadväzujúce činnosti, ako aj prípadne počet odhalených prípadov podvodu alebo iných nezrovnalostí, a predovšetkým: h) možnosti pre subjekty, ktorým sa má povoliť uznávať a monitorovať certifikačné orgány; i) kritériá uznávania alebo akreditácie certifikačných orgánov; j) pravidlá vykonávania monitorovania certifikačných orgánov. Členský štát môže oznámiť svoj vnútroštátny systém Komisii. Komisia takýto systém posúdi prednostne. V záujme uľahčenia vzájomného dvojstranného a viacstranného uznávania systémov na overovanie dodržiavania kritérií trvalej udržateľnosti pri biopalivách sa v súlade s postupom preskúmania uvedeným v článku 11 ods. 3 prijme rozhodnutie o súlade takéhoto oznámeného vnútroštátneho systému s podmienkami stanovenými v tejto smernici. Ak je toto rozhodnutie kladné, systémy zriadené v súlade s týmto článkom neodmietajú vzájomné uznanie so systémom daného členského štátu.“ d) Odsek 8 sa nahrádza takto: „8. Komisia na žiadosť členského štátu alebo z vlastnej iniciatívy preskúma uplatňovanie článku 7b vo vzťahu k zdroju biopaliva a v súlade s postupom preskúmania uvedeným v článku 11 ods. 3 do šiestich mesiacov od prijatia žiadosti rozhodne, či dotknutý členský štát môže zohľadniť biopalivo z daného zdroja na účely článku 7a.“